ඊයේ කොළඹ අපරාධ කොට්ඨාසය විසින් අත්අඩංගුවට ගත් ශ්‍රී ලංකා ගුවන් හමුදා හිටපු බුද්ධි නිලධාරියෙක් ලෙස තමන්ව හඳුන්වා ගන්නා කීර්ති රත්නායක නැමැත්තා කිසි දිනෙක ගුවන් හමුදා බුද්ධි නිලධාරියකු ලෙස සේවය කර නොමැති බව ගුවන් හමුදා මාධ්‍ය ප්‍රකාශක ගෘප් කැප්ටන් දුෂාන්  විජේසිංහ පවසනවා.මාධ්‍ය වෙත නිවේදනයක් නිකුත් කරමින් ගුවන් හමුදා මාධ්‍ය ප්‍රකාශකවරයා සඳහන් කරන්නේ කීර්ති රත්නායක නැමැත්තා 2004 වර්ෂයේ දී ගුවන් හමුදාවෙන් නෙරපා හරින ලද පුද්ගලයෙකු බවයි.කටුනායක ගුවන් කඳවුරේ අරමුදල් අවභාවිතයක් සම්බන්ධයෙන් සිදුකළ විනය පරීක්ෂණයකින් අනතුරුව වැරදිකරු වූ ඔහු 2004 වර්ෂයේ දී ගුවන් හමුදාවෙන් නෙරපා දමන්නේ ඔබගේ සේවය තව දුරටත් අවශ්‍ය නොමැති බවට සඳහන් නියෝග යටතේයි.1997 වර්ෂයේදී ශ්‍රී ලංකා ගුවන් හමුදා පරිපාලන අංශයට එක්වූ කීර්ති රත්නායක 2004 වර්ෂයේ ගුවන් හමුදාවෙන් නෙරපන විට ගුවන් හමුදා පියාසර නිලධාරී තනතුරේ සේවය කරමින් සිටියා.